LidanRubinov/Halacha-QA huggingface dataset:
שאלה: מעגל אנרגיה "אום": המילה "אום" (OM) לפי פילוסופיה מזרחית משמעותה היא הצליל ממנו נברא העולם. (שמעתי כמדומני שעל פי הקבלה זהו אחד משמות השם- אבל זה רק שמועה ששמעתי ואני לא יודע מה אמיתותה). כאשר הרבה אנשים עומדים במעגל סגור עם ידיים משולבות ואומרים ביחד "אום" יש תחושת התעלות וישנו צליל חד וקסום שעובר במעגל וקשה להסביר את התחושה שנוצרת. כאשר מתבוננים על מילה זאת וחוזרים עליה זה עוזר לריכוז ופתיחות תודעתית. מה היא השקפת התורה לגבי זה, האם זה מותר? האם זה יכול להיחשב כעבודה זרה? מה משמעות המילה והעניין שנוצר במעגל?
תשובה: שוב אני חוזר. כל מיני מיסטיקות שאין ידוע מהיכן לקחו אותם, יש להימנע מהם. "תמים תהיה עם ה' אלוקיך", ואין זה דרכה של תורה להיגרר אחר הדברים הללו.
שאלה: הוצאת מלפפון מתוך סלט בשבת: בשבת אני אוכל סלט, אני לא אוהב שום ירק חוץ ממלפפון, מותר לקחת מתוך הסלט רק את המלפפונים? כי אמרו לי שזה בורר ואסור. אם אסור, מה המקור בבקשה?
תשובה: על מנת שלא יהיה איסור בורר ישנם שלושה תנאים: אוכל - כלומר מוציאים את מה שרוצים לאכול ולא מוציאים את מה שמפריע ביד - כלומר לא בעזרת מסננת וכד' אלא ביד או בעזרת סכין ומזלג ומיד - בסמיכות לזמן האכילה. היות ואתה מעונין במלפפונים, ואתה מוציאם מן הסתם בזמן האוכל ועל ידי מזלג לכן אין שום איסור בדבר. הרב שמואל הולשטיין
שאלה: נושאים שונים בתפילה: יש לציין שהשואל הינו ספרדי. א. לגבי עניית אמן במניין שלי, כשאני לא נמצא ממש עם הקהל אני צריך להפסיק את המזמור, לענות אמן על כל הקדיש ואז להמשיך, או לענות אמן תוך כדי אמירת המזמור או שבכלל העוסק במצווה, פטור מהמצווה ולהמשיך עם המזמור? ב. האם יש בעיה להוריד את התפילין בזמן שמחזירים את ספר התורה בשני וחמישי. ג. האם צריך לעמוד בזמן שהציבור קורא "ה מלך" ו- "ברוך שאמר" בשחרית למרות שאני עדיין לא הגעתי למזמור זה? ד. במקרה ואין במניין אדם שיאמר קדיש, עדיף שאדם שאין לו חיוב יאמר קדיש?כגון אדם שאביו נפטר אך אין זה שבוע האזכרה שלו.
תשובה: א. אדם הנמצא בתוך פסוקי דזמרה ושומע קדיש עליו לעצור ולשמוע את הקדיש מפי החזן ויענה אמן בחמש האמנים הראשונים ורק אח"כ ימשיך בתפילתו. ב. לא, אך ודאי שראוי יותר להוריד את התפילין לאחר עלינו לשבח. ג. בה' מלך עומדים גם אם אינך נמצא עם הקהל אך בברוך שאמר אין צורך לעמוד, אלא אם כן אתה גם אומר ברוך שאמר. ד. במקרה כזה אדם אומר קדיש יאמר אותו גם אם אין זה שבוע האזכרה שלו.
שאלה: סיום מסכת כמה פעמים: אני לומד את הגמרא בצורה של כל יום חלק מהגמרא כמה פעמים, ולמחרת החלק הבא כמה פעמים, וכן הלאה. האם אפשר לעשות סיום מסכת כמה פעמים שלמדתי כל דף ( ואת כל המסכת) או רק סיום אחד, מה המקור? (שאלתי רבנים, והם ענו מסברא, אך אני מחפש מקור).
תשובה: אם אתה מציב לעצמך שעל המסכת הזו אתה חוזר כמה פעמים, כל זמן שלא סיימת את המסלול שקבעת לעצמך במסכת הזו, זה לא נקרא סיום. כשתסיים את המסכת הזו, ותעבור למסכת אחרת, אז תעשה את הסיום.
שאלה: דטרמיניזם מדעי ורצון ה : עליכם ה והברכה, ידוע שההנחה הבסיסית של המדע הוא דטרמיניזם מדעי. חוקי הטבע קובעים את מהלך התפתחות היקום, בהתחשב במצבו בזמן מסוים. המדע המודרני אומר שאין ביכולת ה יתברך להתערב ולהפר חוקים אלו, אחרת הם לא היו חוקים. זה משאיר לאלהים את החופש לבחור את מצבו הראשוני של היקום, אבל אף שם נדמה שיש חוקיות. ולכן, מצהיר המדע - לאלהים אין שום חופש. אם כך רבינו הרמב"ם ע"ה צדק כשכתב שאפילו הניסים נקבעו כבר בששת ימי בראשית, אך ידוע שהמהר"ל מתנגד לכך בכל תוקף. לפי הרמב"ם אין זה הולם שהקב"ה ישנה את דעתו, רוצה לאמר רצונו, אך המהר"ל (אשר מסתמך על דעת מקובלים קודמים) כותב שרצון הבורא אינו מהותו, ולכן אין שום בעיה בכך שהבורא ישנה את רצונו באיזה זמן שירצה. אני חסיד הרמב"ם, והמדע אכן הראה שיש חוקיות ביקום שאינה משתנת. אין זה הולם להגיד שהקב"ה שינה את דעתו, כפי דבר ה בפי מלאכי "כי אני ה לא שניתי" (ג, ו). אשמח לקבל תשובה החלטית שתיישב את הקושיא.
תשובה: הנחותיך אינן מדויקות: א. המדע המודרני אינו דטרמינסיטי מוחלט כפי שהניח בעבר. הקוונטים, הקינטיקה של הגזים ועוד תופעות טבע אחרות הפריכו את התפיסה הדטרמיניסטית הקיצונית והמירוה בהסתברות סטטיסטית. יש תחומים רבים שגם לפי הגישה הישנה לא היו דטרמיניסטים מוחלטים, כגון: מזג האויר. יש בהחלט אפשרות להופעה של נסים. ב. המדע לא עוסק כלל בא-להים הוא מחוץ לתחום החשיבה. המדע עוסק בפיסיקה ולא במטה-פיזיקה. לכן אמירה, כגון, שהמדע מצהיר הצהרות בדבר החופש של א-להים היא לא מדעית בעליל. ג. הרמב"ם לא אמר מעולם שא-להים משולל רצון אדרבה הוא מיחס לה' רצון. כגון: עצם בריאת העולם, צורתו, עיתויו וכדו' הם רצוניים. מכאן נגזרת האפשרות גם לנסים. הוא אומר זאת בפירוש! אלא שהוא טעון שהנסים אינם סותרים את החוקיות שה' חקק.
שאלה: רציפות מסורת התורה: איך ייתכן שמסורת העברת התורה היא רציפה עד משה רבינו, אם בימי יאשיהו נמצא ספר תורה שאף אחד לא ידע כלום ממנו? שם משמע שהעם והמלך כלל לא ידעו כלום מהתורה.
תשובה: היו דורות של "עמי ארצות". אבל בכל התקופות התורה נמשכה אצל בודדים, ואחר מכן היתה פריחה. בימי יאשיהו היו אנשים שידעו את התורה, אלא שהתורה היתה מונחת בקרן זוית. התנ"ך זה כמו מצלמה שמצלמת את מה שיש במציאות הנראית, אבל אצל הזקנים, אצל הבודדים, וודאי שהיתה תורה. התורה הייתה חבויה, ואחר שנים הפריחו אותה, וחזרה להיות כבזמן משה רבינו.
שאלה: אב הרחמים בשבת ה  באייר: אצלנו בבית הכנסת אמרו בשבת האחרונה את תפילת "אב הרחמים". לכאורה לא היה צריך לומר אותה, בעצם מדובר בתאריך ה באייר והרב פסק בחוברת (שהוציאו בשמו) שעל עצם ההקדמה צריך הכרע, ובהערה שם כתוב "כי אמנם היה מקום לערוך את ההלל. בה באייר עצמו אף בשבת", וכן הרב פסק שם ש"צדקתך" אין לומר. אם כן, לא היה ראוי שלא יגידו גם את תפילת "אב הרחמים"?
תשובה: למרות שבכל חודש שמברכים את החודש, לא אומרים "אב הרחמים". בימי הספירה, שהיו הרבה גזירות, אומרים "אב הרחמים". וגם בשבת זו, למרות שהיה ה' באייר, כיון שאלו ימי הספירה אומרים.
שאלה: הטבלת מגש לחלות: האם צריך להטביל "מגש לחלות" לשבת (תוצרת חוץ)? החלות נמצאות שם רק דרך כבוד באותה מידה היה ניתן להניח אותם על השולחן, הרי זה לא כמו עוף או אורז שצריכים צלחת.
תשובה: צריך להטביל את המגש במידה ועשוי מתכת או זכוכית. הרב שמואל הולשטיין
שאלה: יהרג ובל יעבור ברגשות: אילו רגשות הם בגדר יהרג ובל יעבור, למשל, אם כופים להרגיש שמחה לאיד (אכזרי מאוד) לרגע האם חייבים להרגיש או שנהרגים? שאלתי היא רק מבחינה מוסרית (והלכתית אם ייתכן כזה מצב), מה לגבי השאר (צניעות, כעסים וכדו )?
תשובה: "יהרג ואל יעבור" זה על עבירות מסויימות שהתורה אומרת שיעבור על העבירה או ימסור נפשו למיתה. יש הרגשות אסורות, אך לא שייך לומר עליהם "יהרג ואל יעבור". אדם שיש בו מידת הכעס או מידת הקנאה, וודאי שזאת תופעה שלילית, אבל לא שייך "יהרג ואל יעבור".
שאלה: הנקה בבית הכנסת: האם מותר להניק תינוק בבית הכנסת, האם יש בעיה של צניעות?
תשובה: אם זה בעזרת נשים, אלו צרכי התינוק ואת צריכה להניק אותו.
שאלה: כלים שנעשו בשבת על ידי יהודי: קיבלתי מאבי כלי קרמיקה אותם הוא ייצר בעצמו, ויש חשש שנעשו לפחות בחלקם בשבת. האם ניתן להשתמש בהם או להכשיר אותם לשימוש באופן כלשהו? מה הדין לכתחילה, ומה הדין בדיעבד (על מנת להימנע מלפגוע בו בכך שפשוט אזרוק או לא אשתמש בכלים)?
תשובה: כיון שיש ספק לגבי הכלים אם נעשו בשבת או לא אין איסור להשתמש בהם, וגם אם ודאי עשה איזה כלי בשבת כיון שלא עשה כן בשבילך אלא בשביל עצמו מותר לך להשתמש בכלים אלו.
שאלה: סידור חופה וקידושין: קרוב משפחה שלי מתחתן והוא החליט שאת החופה והקידושין ינהלו זוג נשוי וזאת על מנת לתת ייצוג שווה לנשים וגברים בעריכת טקס זה-כאשר את ברכת האירוסין תאמר האישה. כמו כן הקידושין עצמם יהיו בשטר ולא בכסף. הקידושין ייעשו על דעת שתנאי הכתוב בשטר תקף. תנאי זה נועד להקל על האישה על כל צרה שלא תבוא ולאפשר את פירוק הנישואין לעת הצורך (ל"ע) בקלות ובכבוד, ביוזמת כל אחד מהצדדים. הכתובה נכתבה מחדש על מנת לשקף את המציאות הכלכלית הנוהגת במשפחות במדינת ישראל דהיום. האיש אינו זוכה במעשה ידיה של האישה ואין לו דין ודברים בנכסיה, בני הזוג חייבים לזון זה את זו. על מנת ליצור הדדיות בחיובים ההלכתיים החלים על כל אחד מבני הזוג, האיש נשבע מתחת לחופה שכל נשות העולם אסורות עליו והוא אוסר עצמו עליהן בנדר על דעת הרבים ושבועה חמורה, עד לפקיעת הנישואין (ר"ל). שבע ברכות יברכו אנשים ונשים כאחד. האם חופה זו כשרה? מותר לעשות דברים אלו? והאם מותר על פי ההלכה לכל אחד לערוך חופה?
תשובה: נישואין שלא יערכו ע"י רב מאושר ע"י הרבנות לא יוכרו ע"י הרשויות. ללא רב מומחה בהלכות שטרות, קדושי השטר לא יהיו בני תוקף (לשטר קידושין יש הגדרות מיוחדות). התנאים בשטר עשויים להתבטל עם הנישואין. יש תנאים שאינם תקפים. יש תנאים הפוסלים את הגט. המציאות הכלכלית החדשה מובאת בחשבון בחיים המשותפים (ר' תחומין כג) ודווקא השוויון המדומה יוצר אפליה. כגון, האם אישה בהריון ובמיוחד בשמירת הריון צריכה לפרנס את בעלה? האם אישה מניקה והמטפלת בילדיה צריכה לפרנס את בעלה? האם אישה שהסכימה לגור קרוב למקום עבודתו של בעלה ולשם כך נאלצה למצוא עבודה שאינה הולמת את כישורה ושהכנסתה נמוכה צריכה לפרנס את בעלה באותה רמה שהוא חייב לפרנסה? שבועת הבעל שכל הנשים בעולם אסורות מיותרת ולא חלה. כי בלאו הכי כל אישה בעולם אסורה על גבר אלא א"כ נישאה לו כדת משה וישראל. האיסור מהתורה חל גם לאחר פקיעת הנשואין בעוד שבשבועה המוצעת הוא מתיר לעצמו נשים אסורות עם פקיעת הנשואין. ובכלל ממה נפשך, אם המדובר באדם צנוע שומר תורה ומצוות כפי שצריך לא יעלה על דעתו קשר כל שהוא עם נשים אחרות אך אם הוא אדם פרוץ שום שבועה לא תעמוד על דרכו. מרוח הדברים לא נראה שמדובר בגבר מהסוג הראשון.
שאלה: עניין שירה בשבת: מה עיניין של שירה בסעודות שבת, האם זה מופיע בגמ ראשונים וכו? אם אפשר אני ישמח לקבל מקורות.
תשובה: לא ידוע לי שזה מופיע בגמרא. זמירות שבת זה חלק מעונג שבת. גדולי ישראל במשך הדורות חיברו זמירות ושירים, וזה חלק מהאוירה של שבת.
שאלה: חישוב ימי ריחוק לנוטלת גלולות: האם אשה הנוטלת גלולות למניעת הריון (בהיתר כמובן) צריכה לחשב "עונה", ואם כן כיצד?
תשובה: יש כדורים שלוקחים כל הזמן ואז האשה לא מקבלת מחזור כלל, ויש כדורים שלוקחים תקופה ואז מפסיקים כמה ימים וממשיכים לקחת. כשאשה לוקחת כדורים והיא לא תקבל מחזור אז היא לא צריכה לחשוש לעונה, אבל כשהיא תפסיק לקחת אז היא צריכה לחשוש.
שאלה: שימוש בילד ובגוי בשבת: 1. כאשר ילד קטן לחץ על הכפתור בשבת בערב והוריד את התריס החשמלי כך שמחר יהיה חושך בבית ותחסם היציאה למרפסת. האם ניתן "להראות" לו איפה עליו ללחוץ כדי להעלות את התריס? במידה ואסור האם זה מדין חינוך או דין אחר, האם זה דאורייתא או דרבנן? 2. האם ניתן להזיז את הכפתור למצב אמצע כך שניתן יהיה להרים את התריס בעזרת ידית המיוחדת לכך, האם יש הבדל אם זה במצב ששעון שבת עובד או מנותק? 3. האם וכיצד ניתן לקרוא במיוחד לגוי ולרמוז לו ללחוץ על הכפתור, האם יש הבדל אם מדובר בגוי שגר בבית? 4. אם כמה מהאפשרויות הנזכרות מותרות, מהו סדר העדיפות מבחינה הלכתית? אודה לרב מאוד אם יוכל לענות על השאלות הרבות שנשאלו.
תשובה: 1. וודאי שאסור להראות לו, מעצם האיסור. אנו פוסקים שיש להבחין בין קטן שעושה איסורים לבד, לבין מקרה שמחייבים אותו או אומרים לו לעשות. לדוגמא, אסור מהתורה להאכיל דבר איסור (נבילה וכדו'), אפילו לקטן בן שנה. גם אם הקטן עושה בעצמו חילול שבת, אם הילד הוא בר הבנה, מבין מהי שבת (גילאי 4-5), יש חובה על האבא להפריש אותו שלא יעשה את זה. אם עושה מעצמו, לדעות מסויימות לא חייבים אנשים אחרים להפריש אותו. אבל להגיד לו לעשות או לתת לו ביד, והוא יעשה את זה ממילא, וודאי שאסור לכל השיטות, אפילו באיסור דרבנן. 2. צריך לבדוק עם חשמלאי, האם הפעולה הזו של להעביר למצב האמצעי, היא פעולה חשמלית או מכנית שלא סוגרת מעגל חשמלי. אם זה מכני, יהיה מותר, כיון שאתה מאפשר להזיז את התריס בצורה ידנית. 3. אפשר לרמוז לו: "אני לא יכול לקרוא, אין לי מספיק אור". אם הגוי יבין את זה גם לעצמו, יהיה מותר. 4. עדיף לרמוז לגוי.
שאלה: ההשפעות של קללה : שמעתי שמי שמקלל או מדבר לשון הרע, התפילה שלו לא נשמעת בשמיים 40 יום, האם זה נכון? והאם מטומטם או מפגר זה קללה?
תשובה: בזהר כתוב שלא מקבלים תפילתו. כך מובא בספר שמירת הלשון: "גם אין מקבלין תפלתו למעלה עבור זה, כמו שכתוב בזהר הקדוש פרשת מצרע, מאן דאית בה לישנא בישא, צלותא לא עלת קמה דקדשא בריך הוא, דהא אתער עלה רוח מסאבא, כיון דאהדר בתשובה וקביל עלה תשובה, מה כתיב (ויקרא י"ד ב'), "ביום טהרתו והובא אל הכהן" וגו' (ובזה יובן מה דכתבה התורה "וטמא טמא יקרא", ופרשו רז"ל, שצריך להודיע צערו לרבים, ורבים יבקשו עליו רחמים, והוא מחמת שתפלתו אינו מקבל למעלה, לכן גלתה לנו התורה עצה זו במצטער זה דוקא):" לא ידוע לי על מקור לכך שלא יקבלו תפילתו מ' יום בשמים. לשון הרע גורם לסילוק שכינה. אחד מן הכתות שאינה מקבלת פני שכינה זה מספרי לשון הרע. כשאין שכינה ודאי אין התפלה נשמעת. וכך מביא בספר שמירת הלשון: "והנה ידוע הוא דאתערותא דלעילא תליא באתערותא דלתתא (שההתעוררות של מעלה תלויה בהתעוררות של מטה), לכן אם נמצא בישראל מדת השלום ואין בהם שום דלטוריא מלמטה, גם למעלה אין השטן יכול לקטרג עליהם, אפלו על עון החמור מכל, עבודה זרה, חס ושלום, כמו שכתוב במדרש שיר השירים, שאפלו, חס ושלום, ישראל עובדין כוכבים ומזלות, וביניהם שלום, כביכול אומר הקדוש ברוך הוא, אין השטן נוגע ביניהן, שנאמר (הושע ד' י"ז), "חבור עצבים אפרים הנח לו". והכונה שכן הטביע הקדוש ברוך הוא בשטן שבאפן זה לא יוכל לגע בהן כלל. וכן אמרו חז"ל, (ירושלמי פאה ה"א) שדורו של אחאב, אף שהיו עובדי עבודה זרה, היו יורדין למלחמה ונוצחין, מפני שלא היה בהן דלטוריא, והראיה שלא הלשינו על עובדיה, שהחיה את מאה הנביאים, וכמו שכתוב לקמן (בפרק ד'), דכלל הוא בכל הענינים, מדה כנגד מדה. ולכן כמו שהאדם כובש את עצמו ובולם פיו מלדבר דברי גנות על חברו ולעורר מדנים עליו, כן למעלה אין המקטרג יכול לפתח פיו לדבר קטגוריא. לא כן אם נמצא, חס ושלום, דלטוריא בישראל מלמטה, לבד מה שמעורר בזה למעלה הבעל דלטוריא על עצמו קטגוריא עבור עונותיו, כמו שנכתב לקמן בשם רז"ל, הוא מעורר כח הקטגוריא על כלל ישראל, שעל ידי זה בא השטן ומקטרג על ישראל". אנו רואים שלשון הרע מעורר את השטן ולא את הקב"ה שיעשה טוב. ל גבי אמירת מטמטם או מפגר זה דיבור רע אבל לא נחשב ממש קללה. יש להימנע מכך.
שאלה: מזוזה בחדר מרתף: שיפצתי חדר מרתף בבית הורי, אני מתכוון להתגורר בו עם אשתי. כמה אנשים צריך כדי לברך על קביעת מזוזה, הדבר מצריך חנוכת בית?
תשובה: כשקובעים את המזוזה מברכים ואף אם רק אדם אחד נמצא שם. חנוכת הבית לא קשורה לקביעת המזוזה אלא שרצוי להתחיל את החיים בבית במצוות ולכן תעשו סדר לימוד עם ברכות בביתכם.
שאלה: תערובת כדורי שוקולד בשבת: האם מותר להכין מעיסה מוכנה כדורי שוקולד שיש רק צורך להוסיף מים?
תשובה: יש כאן בעיה של לש ואסור.
שאלה: ברכת הודיה: אני מתכוון להציע נישואין בקרוב לחברתי. אם היא תסכים, האם רשאי אני לברך ברכה על כך?
תשובה: אין ברכה על הצעת נישואין אבל אם אתה מאוד רוצה אתה יכול ללבוש בגד חדש ולברך עליו שהחיינו.
שאלה: נעליים ליד הדלת - ביזיון למזוזה?: אישתי שמעה בשיעור תורה מפי רב, שאסור להניח את הנעליים ליד הדלת היות וזה מבזה את המזוזה. האם זה נכון? ברצוני לציין, כי אצלנו המזוזה מותקנת בצד החיצוני של הדלת והארון הינו בצד הפנימי של הבית. כך שאין מגע או ראות בין המזוזה לבין מדף הנעליים. את התשובה אתלה בעזרת נשים היות והן מוטרדות.
תשובה: פעם ראשונה שאני שומע דבר כזה. לא שייך כאן זלזול במזוזה, האדם לא מתכוון לבזות, וזה מקום הנעליים מאיזו שהיא סיבה. לעניות דעתי, אין צריך להחמיר בזה.
שאלה: מיחזור דברים שבקדושה: בנוגע לדברים שבקדושה עם שם השם במפורש, יתר על כן, חומש תורה או פרקים מהחומש שמגיעים בתוך חוברת "דבר מלכות", האם מותר למחזר אותם ולעשות שימוש במיחזור לשם שמים (למשל לפסל בעזרת הנייר הממוחזר ולמכור את הפסלים ולתת הכסף לצדקה)?
תשובה: שמות קדושים אין למחזרם אלא לגונזם.
שאלה: עוד בנושא סיר לבישול איטי: הרב בתשובתו לגבי שימוש בסיר לבישול איטי הסביר, שסיר לבישול איטי אסור לשימוש מערב שבת אם החימום הוא גם מהצדדים. 1. ברצוני להבין מדוע יש בזה איסור הטמנה, הרי הסיר אינו מכוסה מלמעלה, והרמ"א בסימן רנ"ג אומר מפורש "כל זמן שהיא מגולה למעלה לא מקרי הטמנה ושרי"? 2. הרב הסביר, שניתן לעטוף את הסיר בנייר אלומיניום וכך להכניסו לגוף החימום, ובכך לפטור את הבעיה. שאלתי היא: כיצד זה מונע את ההטמנה הרי הסיר עדיין טמון בתוך גוף החימום שמוסיף הבל?
תשובה: 1. כל סיר הוא מכוסה מלמעלה, החימום הוא משלושת הצדדים. אם רוב הסיר מכוסה יש לזה גדר של הטמנה, ואם לא אין לזה גדר של הטמנה. 2. גדר הטמנה הוא כאשר הסיר נוגע במקור החום, אך אם אין נגיעה אין בעיה. לדוגמא אדם ששם סיר בתנור אפייה, הוא חם והוא משאיר את הסיר בפנים. יש חום, אך זה לא נקרא הטמנה, מכיון שהדבר שמקרין את החום לא נוגע בקדירה.
שאלה: אירוע בספירת העומר: האם מותר לחגוג אירוע בריתה באולם אירועים במהלך ספירת העומר לפני ל"ג בעומר?
תשובה: זה יהיה מותר, אך בתנאי שלא יהיה שם מוסיקה וריקודים.
שאלה: חימום שניצל טבעול בפלטה בשבת: האם מותר בשבת, לחמם על הפלטה שניצל כדוגמת שניצל טבעול (שניצל הנמכר באריזות למקפיא שע"י חימום במיקרוגל או טיגון במחבת -מוכן). בעיקרון גם ע"י חימומו בפלטה בשני צידיו יהיה מוכן. האם מדובר בבישול או שבעצם מדובר רק בחימום שהרי השניצל כבר מבושל?
תשובה: אם זה רק בעיה של חימום, אין בעיה ויהיה מותר. אך אם זה משלים במשהו את תהליך הבישול שלו, יהיה אסור. זה כמו לגבי מנה חמה, שצריך לשפוך לתוכה מים רותחים, ואחר כמה דקות זה מוכן לאכילה. נמצא שתהליך החום הזה, הוא משלים את הבישול, ויהיה אסור. סתם לחמם משהו גושי על פלטה יהיה מותר, לאותם הפוסקים שפלטה חשמלית דינה כצידי המדורה בתקופת ח, משום שפלטה אינה מיועדת לבישול רק לשמור על החום. אך אם חסר משהו להשלמת הבישול, וודאי שיהיה אסור בשבת.
שאלה: נטילת ידיים לתוך פח אשפה: במקום עבודתי יש מטבח ללא כיור. וע"כ על מנת ליטול ידיים יש לצאת החוצה וליטול ידיים במטבח מרכזי. האם יש אפשרות ליטול ידיים לתוך פח אשפה המוצב במטבח שלנו, במקום לצאת במיוחד החוצה לעשות זאת? הפח אסטטי ולא מעורר גועל, השאלה בעצם היא, האם זה תקין שהמים של הנטילה נשפכים על האשפה שבפח?
תשובה: היות ומנוסח השאלה משמע כי מדובר על נטילה לפני אכילה ולא על נטילת ידיים אחרי שינה, אפשר ליטול את הידיים כך שהמים ישפכו לתוך הפח. הרב שמואל הולשטיין
שאלה: שאלה בפרשת "קדושים ": מדוע בתחילת פרשת קדושים כתוב פעם "אני ה' " ופעם "אני ה' אלקיכם", אחרי כל מצוה?
תשובה: הביטוי "אני ה' " בא לתת תוקף למצווה ולומר שמאחר וה' הוא המצווה אין לעבור עליה. בדרך כלל "אני ה' " בא לומר לכיוון החיובי ו"אני ה' אלקיכם" הוא מצד יראת ה'. יש לעיין בכל מקום ברש"י המסביר לשם מה בא ביטוי זה.
שאלה: להתאבד כדי להציל חיים במלחמה: האם מעשה "התאבדות" של מפקד כדי להציל את חייליו מותר הלכתית? מצד אחד לא רק שהחיים שלו נגמרים אלא גם החיים של אשתו, ילדיו, הוריו ומכריו ניזוקים ללא תקנה. מצד שני אם הוא לא היה קופץ על הרימון היו נהרגים יותר אנשים (והיה נגרם נזק ליותר משפחות).
תשובה: ברור לי שזה מותר כי זה מצב של מלחמה ובמלחמה מותר לאדם לסכן את עצמו כדי להציל אחרים. אני לא חושב שהוא חייב לעשות זאת.
שאלה: ספירת העומר לפני ערבית: אצלנו בישוב אין מניינים של ערבית עד מאוחר, ותמיד אני ניזכר שלא התפללתי ערבית אחרי המניין האחרון. לכן שמתי תיזכורת בפלאפון לקצת אחרי צאת הכוכבים, לספור ספירת העומר. והסיבה שאני לא שם לערבית זה כי אם אני אהיה ממש עסוק בזמן ערבית אני לא אפסיק לערבית, אבל לספירת העומר אני יכול להפסיק שנייה לספור ולהמשיך בעסקי. האם אפשר לעשות כך (לספור לפני ערבית אך לאחר צאת הכוכבים), והאם צריך לספור ספירת העומר בעמידה?
תשובה: זה אפשר, ערבית וספירת העומר לא תלויים אחד בשני. אתה נוהג טוב, לשכוח ספירת העומר יותר מצוי מלשכוח ערבית, שאדם רגיל כל השנה להתפלל. לכתחילה יש לברך בעמידה.
שאלה: שמיעת קלטות תוך כדי עבודה: אני עובדת מהבית לפי שעות. משתדלת לרשום בדייקנות את שעות העבודה. לצערי, יותר ויותר אני נמשכת לגלישה סתמית בפורומים שונים, כל רגע נכנסת לי מחשבה אחרת על משהו שכדאי לי לבדוק, איזה אתר שאני צריכה לגלוש בו, להתקשר לההוא ולעשות כל מיני סידורים. כמובן שאני מנכה את הגלישה מזמן העבודה שלי, אך זה מפריע לי מאוד בעבודתי כמובן שאני מחוייבת למינימום של שעות.בקיצור נסיון גדול מאוד. התחלתי להאזין ברקע לדיסקים ו או אתרים כמו שורשים ושופר, מתוך מחשבה שאם תוך כדי עבודה דעתי מוסחת לפרקים ממחשבות שונות, אז כדאי שלפחות הסחות הדעת יהיו לכיוון של אמונה וכו. קצב העבודה שלי מושפע מכל הסחת דעת שהיא, אבל כשאני גולשת לאתר אחר - אני יכולה להתקע בו שעות, ובשיעורים אני עומדת בקצב שנדרש ממני פחות או יותר, אני משתדלת תמיד להוסיף עוד כמה דקות ולהשתדל. בכל זאת יש לי הרגשה מאוד לא טובה, ואולי יש מקום לא להקשיב בכלל אלא להתרכז בעבודה ולעבוד על זה, או פשוט לא לעבוד באינטרנט,שמעתי שיעור בדבר גזל מהעבודה ורמת הדייקנות הנדרשת מאיתנו מחייבת שאני אפסיק לחלוטין?
תשובה: אם את עובדת נאמנה, את צריכה לעשות את עבודתך בריכוז ובכוונה, ולא לראות כל מיני דברים שברור שמפריעים לעבודה. אם את אישה ישרה, אין לך להתנהג כך. אם את רק שומעת שירים ומוזיקה זה משהו אחר. אבל אם זה דורש ממך גם להתבונן בדברים, אין ספק שזה פוגם במילוי תפקידך כעובדת.
שאלה: שתילת עציצים בשמיטה בטעות: גנן שתל בגינתי בטעות מס שתילים בתוך עציצי גינה שאינם מחוברים לקרקע. כיצד עלי לנהוג, האם עלי לעקור אותם?
תשובה: אם העץ הוא עץ סרק, ומאידך הוא מנותק (כפי שנכתב במכתב, אבל הדבר צריך ברור), לא נראה שיש חובת עקירה. בברכת התורה והארץ הרב יהודה הלוי עמיחי
שאלה: תפילה עם ילדים: אני גננת במקצועי ואני מתפללת עם ילדי הגן ומברכת עימם, האם אני צריכה בנוסף לברך ולהתפלל את כל התפילה והברכות? האם יש בעיה כולשהיא בכך שאני מברכת מספר פעמים עם ילדים בשם ומלכות כל פעם?
תשובה: כשאת מתפללת עם ילדי הגן, את יכולה גם להתכוון ולצאת ידי חובה בעצמך. היות ואת מברכת עם הילדים לצורך חינוך, אין בעיה לחזור כמה פעמים.
שאלה: בניית גג על מרפסת: יש לי פנטהאוז עם מרפסת גדולה, השכן שגר מעלי רוצה לבנות מעל המרפסת שלי, זאת אומרת שהוא רוצה לבנות לי גג במרפסת. ולחסום לי כביכול את השמים. מה התנאים לגבי זה, האם זה מחייב אישור שלי או שהוא יכול לעשות זאת על דעת עצמו? האם יש דמי שכירות או דברים דומים לזה, דמי טירחה כי בכל זאת הוא צריך לבנות דרך המרפסת שלי? מה ההלכה לגבי דבר כזה?
תשובה: כעקרון אם המוכר אינו מוכר את אוויר הקרקע אזי אינו מכור. אמנם, רוב החוזים שבימינו הם שמוכרים את כל הקרקע גם את האוויר(ב"ב סג: שו"ע ריד-ד,ה), ולכן בעל המרפסת של הפנטהאוז קנה את האוויר שעליו רוצים לעשות את ההרחבה.מכיון שכך, יש בידו זכות לבנות שם(בצורה שלא יזיק אחרים שזה דיון אחר), וכן יש לו זכות שכל מי שירצה לבנות באוויר זה ויזיק אותו אפילו במעט יש לו זכות לעכב עליו. לכן, אם ההרחבה מזיקה אפילו במעט, לדוגמה שלא יהיה ניתן לעשות סוכה או האור יתמעט או ערך הדירה ירד, יכול לעכב על זה שבקומה העליונה מלבנות, ואין לו רשות לעשות בניגוד לרצונו. אמנם, כאשר אין לו בשום צורה נזק הנגרם מכך, ישנם מצבים מסוימים בהם בית דין יכולים לכפות על מידת סדום ולהכריח אותו להסכים שיבנה העליון (ע' שו"ת מנחת יצחק ח"ו ס' קע' סק"יז, משפטי התורה ח"ב ס' סג). ולגבי התשלומים ששאלת, מכיוון שאינו יכול לבנות אלא על ידי הסכמתך אם תגיעו להסכם ממוני ביניכם תנהגו לפיו, שכל תנאי שבממון קיים. הרב אבישי חבר טוב
שאלה: השלכת כלב שבעליו אינו קושר אותו: א. במידה ולאדם מסויים ישנו כלב שאינו מסוכן אולם מפחיד חלק מהילדים והנשים המסתובבים בגן השעשועים השכונתי, האם חובה על בעליו לקושרו? ב. במידה וחובה לקושרו - האם מותר ליטול את הכלב ולהניחו במקום מרוחק במקרה בו הכלב מסתובב חופשי למרות שהתרו בבעלים לקושרו? ג. במידה והדבר מותר - האם הדבר מותר גם במקרה שבעליו טוען שהכלב נקשר אך השתחרר מהרצועה, והדבר אירע כמה פעמים?
תשובה: אדם המחזיק כלב חייב בקשירתו בכדי שלא יפחיד אנשים, כך מובא במשנה ב"ק פרק שביעי וכך נפסק להלכה בשו"ע סימן ת"ט. ואע"פ שבשו"ע פסק הדבר בכלב רע ולמד הדבר מדברי ר' נתן ב"ק דף ט"ו שאסר לגדל כלב רע מ"מ כבר פסק ביש"ש שכל כלב נקרא כלב רע בגלל שהוא מפחיד ואע"פ שאינו מזיק, ולכן לא התירה התוספתא לגדל רק כלבים כופריים שהכוונה כלב קטן במיוחד או כלב ציד שמאולף במיוחד כך שאנשים יודעים לא לפחד ממנו כפי שביאר רש"י בגמ' ב"ק דף פ עמוד א. לכן ודאי שחייב אדם לקשור כלבו. מכל מקום אם לא עושה כך האדם, לא רשאי אחר לפגוע או לגרום לאובדן הכלב, שלא הותר דבר זה רק לאדם שבהמות חבירו הזיקוהו והתרו בו מס' פעמים. מובא בשו"ע שבמקרה כזה רשאי לשוחטם ולהביא הכסף לבעליהם ודבר זה הותר רק בבהמות שעומדות ממילא לשחיטה כמובא בשו"ע סימן שצ"ו. אבל יכול אתה לקשור הכלב במרחק מסויים מהאנשים ולהודיע על כך לבעלים כמובא בשו"ע סימן תי"ז סעיף ד' שמתיר לקצוץ מענפי האילן שמפריעם לאחרים כיוון שלא מקלקל בכך האילן. עוד אפשר להתלונן בפני ב"ד שאין האדם נוהג כנדרש בהלכה ויוכלו ב"ד לקונסו לאחר התראה מתוקף תפקידם כאחראים על הסדר בעולם. הרב יהונתן שטרנברג
שאלה: השבת אבדה בסימנים: לכבוד מעלת הגאון הגדול מו"ר דב ליאור שליט"א. 1. בהלכה מובא שאסור להחזיר אבדה עד שיביא המאבד חוץ מהסימנים שני עדי יושר, ורציתי לשאול האם תקנת חכמים זו היא רק בחפץ שיש חשש רמאות כי כל טעם התקנה מחמת הרמאין, אבל חפץ זול שאף אחד לא ירמה בו כמו עיפרון או משקפיים ישנים וכד אין תקנה זו, או שמא לא פלוג רבנן בתקנתם ועל כל חפץ חייב להביא עדי יושר? 2. הנה ידוע שיש ג מיני סימנים, הראשון שבהם הוא "חיוור וסומק", כלומר, תיאור חיצוני שאינו מיוחד לחפץ אחד, שאין מחזירים בו אבידה כלל. מה קורה כשהמאבד נותן כמה סימנים כאלו והצרוף של כל הסימנים יחד אינו מקרי, האם נחשב כמנין או מקום שהוו סימנים שמחזירים בהם אבדה, לדוגמא: מי שמצא שקית אדומה והיו בה משקפיים ושעון וטלפון סוללרי של יצרן מסוים, האם מיקרי סימן?
תשובה: 1. אני לא שמעתי שצריך להביא שני עדי יושר. כדי למנוע רמאות נותנים סימנים. 2. במקרה הנ"ל, וודאי שזה סימן בינוני. ואם מציין סריטה שהייתה על הטלפון בצד שמאל וכדו', זה סימן מובהק. להגיד של איזו חברה הפלאפון, יש חשש שאולי סתם ניסה לנחש.
שאלה: איסור פירסינג בגבה: מדוע יש איסור לעשות פירסינג בגבה? אם אפשר מקורות.
תשובה: לבחורה, אינני חושב שיש בזה איסור. אבל לבחור, יש בעיה של "לא ילבש"- זה תכשיטי נשים, ואינם מתאימים לגברים.
שאלה: קניית טלית לפני חתונה : הבנתי שלפני חתונה אני צריך לקנות טלית חדשה לברכת שהחיינו. האם זה הכרחי או שניתן לומר גם על הטלית האהובה עליי? בנוסף, קניתי מזמן תפילין טלית שרק פעם אחת יצא לי להשתמש בהם. האם ניתן להשתמש בהם או בטלית האהובה עליי ולומר שהחיינו?
תשובה: לא חייבים לקנות טלית חדשה לחתונה ואתה בהחלט יכול להשתמש בטלית האהובה עלייך. אי אפשר לברך על הטלית הזו שהחיינו, שהרי היא אינה חדשה. אמירת שהחיינו בחתונה אינו חובה אלא מנהג שנהגו בחלק מהקהילות בגלל השמחה הרבה שיש בחתונה. אם אתה רוצה לברך שהחיינו אתה יכול לברך גם על החליפה החדשה או הבגדים החדשים שתלבש בחופה.
שאלה: הסתכלות בפני רשע: האם מה שכתוב בגמרא (מגילה כח:) שאסור להסתכל בפני רשע, הוא מנהג חסידות או איסור? כיוון שלא הצלחתי למצוא מקום בו נזכר הדבר בפוסקים (שו"ע, משנה ברורה וכו ) ורק במגן אברהם סימן רכ"ה מוזכר הדבר כבדרך אגב. במידה והדבר אסור, מה הדין לגבי אנשים שאינם שומרי תורה ומצוות בימינו? וכי נכון לקרותם רשעים לעניין זה הרי מסתמא לא זכו לחינוך כראוי. ומה הדין לגבי גויים? הרי גם הם מסתמא לא מודעים לחובותיהם בעולמו של הקב"ה. (רצוני רק לציין שאינני שואל סתם ויש לי נפקא מינה לדעת זאת)
תשובה: זה דבר גבולי, בין איסור לדבר חסידות, ואני חושב שזה בעיקרו עניין של חסידות שראוי לנהוג כך. רשע בעניין הזה, צריך להיות רשע בזדון.